
                                             Nr.23/389/2007
BIROUL PERMANENT
AL

CAMEREI DEPUTAŢILOR

Vă înaintăm, alăturat, Raportul asupra propunerii legislative pentru completarea art.18 din Legea nr.325/2006 privind serviciul public de alimentare cu energie termică, transmisă cu adresa nr. P.l.x 882 din 10 decembrie 2007.


În raport de obiectul şi conţinutul său, propunerea legislativă face parte din categoria legilor organice.



În conformitate cu prevederile art.75 din Constituţia României, republicată, şi ale art.92 alin.(9) din Regulamentul Camerei Deputaţilor, republicat, Camera decizională pentru această propunere legislativă este Camera Deputaţilor.
PREŞEDINTE,

Iulian Iancu

   Nr.23/389/2007
R A P O R T

asupra propunerii legislative pentru completarea art.18 din Legea nr.325/2006 privind serviciul public de alimentare cu energie termică



În conformitate cu prevederile art.95 din Regulamentul Camerei Deputaţilor, republicat, Comisia pentru industrii şi servicii a fost sesizată, spre dezbatere şi avizare în fond, cu propunerea legislativă pentru completarea art.18 din Legea nr.325/2006 privind serviciul public de alimentare cu energie termică, transmisă cu adresa nr. P.l.x 882 din 10 decembrie 2007 şi înregistrată la comisie sub nr. 23/389/11.12.2007.



Consiliul Legislativ, cu avizul nr.1254 din 21 septembrie 2007, a avizat favorabil propunerea legislativă cu observaţii şi propuneri care nu au fost preluate.



Guvernul, prin punctul de vedere transmis cu adresa nr.2603 din 8 octombrie 2007, nu susţine adoptarea propunerii legislative.



Senatul a respins propunerea legislativă în şedinţa din 3 decembrie 2007.

Comisia juridică, de disciplină şi imunităţi, cu avizul nr.P.l.x. 882 din 05.02.2008, avizează favorabil propunerea legislativă.

Comisia pentru administraţie publică, amenajarea teritoriului şi echilibru ecologic, cu avizul nr.26/2113 din 05.02.2008, avizează negativ propunerea legislativă.

Propunerea legislativă are ca obiect de reglementare completarea art.18 din Legea 325/2006 privind serviciul public de alimentare cu energie termică, iniţiatorii vizând diminuarea decalajelor de randament tehnic în furnizarea energiei termice, prin modernizarea cu prioritate a operatorilor la care costurile sunt mai mari şi obţinerea unei eficienţe superioare în ceea ce priveşte alocarea fondurilor publice.

Membrii Comisiei pentru industrii şi servicii au examinat propunerea legislativă în şedinţa din 5 martie 2008 şi au hotărât, cu majoritate de voturi, să propună Plenului Camerei Deputaţilor respingerea propunerii legislative deoarece, pentru fiecare unitate administrativ-teritorială, nivelul preţurilor locale diferă semnificativ în funcţie de modul de producere a energiei termice, de combustibilii folosiţi sau tehnologia adoptată.

La lucrările comisiei au participat ca invitaţi din partea Autorităţii Naţionale de Reglementare pentru Serviciile Comunitare de Utilităţi Publice doamna Rodica Popa – director şi domnul Constantin Predoi - director.


La lucrările comisiei au fost prezenţi toţi cei 22 de deputaţi membri ai comisiei.



În raport de obiectul şi conţinutul său, propunerea legislativă face parte din categoria legilor organice.



În conformitate cu prevederile art.75 din Constituţia României, republicată, Camera decizională pentru această propunere legislativă este Camera Deputaţilor.
                        PREŞEDINTE,                                         SECRETAR,
                          Iulian Iancu                                            Aurelia Vasile
Consilier parlamentar,

Silvia Vlăsceanu

Expert parlamentar,

Isabela Robe

